b'\n_START_ARTICLE_\nTaavi Vilhula\n_START_PARAGRAPH_\nDavid Taavi Nikolai Vilhula (26. marraskuuta 1897 Multia \xe2\x80\x93 20. maaliskuuta 1976 Helsinki) oli maalaisliittolainen poliitikko. H\xc3\xa4n toimi kansanedustajana 1929\xe2\x80\x931930 ja 1933\xe2\x80\x931954 ja ministerin\xc3\xa4 ensin kansanhuoltoministerin\xc3\xa4 1946\xe2\x80\x931948 Pekkalan hallituksessa ja my\xc3\xb6hemmin maatalousministerin\xc3\xa4 1950\xe2\x80\x931951 Kekkosen I hallituksessa. H\xc3\xa4n oli presidentin valitsijamiehen\xc3\xa4 1931, 1937, 1940, 1943 ja 1950._NEWLINE_Vilhulan is\xc3\xa4 oli David Vilhula ja \xc3\xa4iti Helena, o.s. Koistinen, kotoisin Savosta Tuusniemen J\xc3\xa4\xc3\xa4tsalon saaresta. Vilhulan puoliso oli Ellen Vilhelmiina Partanen.\n_START_SECTION_\nTy\xc3\xb6ura\n_START_PARAGRAPH_\nVilhula oli konsulentin apulainen 1922, jonka j\xc3\xa4lkeen h\xc3\xa4n toimi Keski-Suomen maanviljelysseuran sihteerin\xc3\xa4 ja toiminnanjohtajana Jyv\xc3\xa4skyl\xc3\xa4ss\xc3\xa4 1923\xe2\x80\x931954. H\xc3\xa4nest\xc3\xa4 tuli Suomen maalaisten keskin\xc3\xa4isen vakuutusyhti\xc3\xb6n p\xc3\xa4\xc3\xa4johtaja Helsingiss\xc3\xa4 ja Vilhula oli t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 vuodet 1954\xe2\x80\x931957, kunnes siirtyi Aura-vakuutusyhti\xc3\xb6iden johtokunnan puheenjohtajaksi 1958. H\xc3\xa4n oli Auran puheenjohtajana vuoteen 1964._NEWLINE_Vilhula kouluttautui ylioppilaaksi 1917 ja agronomiksi 1923. Maanviljelysneuvoksen arvonimen h\xc3\xa4n sai vuonna 1948.\n_START_SECTION_\nPolitiikka\n_START_PARAGRAPH_\nVilhula valittiin eduskuntaan Vaasan l\xc3\xa4\xc3\xa4nin it\xc3\xa4isest\xc3\xa4 vaalipiirist\xc3\xa4. H\xc3\xa4n toimi muun muassa seuraavien organisaatioiden toimielinten puheenjohtajana: Maalaisten keskin\xc3\xa4isen vakuutusyhti\xc3\xb6n hallintoneuvosto, Jyv\xc3\xa4skyl\xc3\xa4n seudun osuuskassan hallintoneuvosto, Keskimaa oy:n johtokunta, Keskisuomalainen-lehden hallitus, Keski-Suomen maakuntaliitto, Maanomistajain liiton liittovaltuusto, Tarvaalan maamieskoulun johtokunta, Suomen maakeskus oy:n hallitus ja Suomen sotaveteraaniliiton liittoneuvosto. Eduskunnassa h\xc3\xa4n toimi perustuslaki-, ulkoasiain- ja valtiovarainvaliokunnassa sek\xc3\xa4 Yleisradio Oy:n hallintoneuvostossa. H\xc3\xa4n oli maatalousvaliokunnan puheenjohtaja vuosina 1938\xe2\x80\x931946 ja 1951\xe2\x80\x931953.'